Марко Ганчев
Йогите умират млади

chitanka.info

При йога Жое Клемандоре

за помощ Дора отишла.

А йога думи не дърдори,

пристъпва йога към дела.

— Това е поза мудра-йога,

да носи тялото товар…

Отвръща Дора: — Аз я мога,

при туй с две чанти за пазар.

И кобра мога, и осморка,

и риба мога, и овен,

а в рейса позата змиорка

тренирам два пъти на ден.

Въздъхва йога Клемандоре,

учуден донемайкъде:

— Е, щом ги можеш долу-горе,

тогава за какво дойде?

— Не знам една и се тормозя,

макар че само е една.

Урок ми дай по тая поза!

— Коя? — На женствена жена!

— Не мога ти помогна, Доре,

макар че йога съм от ранг! —

въздъхна Жое Клемандоре

и слезе да се хвърли в Ганг.

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.